Viktor Fischer kan snart være en færdig mand i Ajax. Det fastslår den danske landsholdsspiller efter et forår, der har budt på meget lidt succes og meget lidt spilletid.

Den 21-årige offensivspiller var godt spillende i efteråret og scorede syv mål i Æresdivisionen, men i 2016 har han siddet på bænken og har primært været brugt som indskifter. Derfor er det også kun blevet til en enkelt scoring i ligaen, hvor Ajax i øvrigt smed mesterskabet på sidste spilledag.

Læs også: De Boer havde alvorssnak med Fischer: Nu blomstrer han

Hvad er helt præcis er årsag til Fischers pludselige rolleskift på Ajax-mandskabet, ved danskeren ikke, men det har i hvert fald ført til, at de to parter meget vel kan stå foran at afbryde samarbejdet.

- Jeg aner det ikke. Det er aldrig nogensinde blevet mig fortalt, så jeg aner ikke, hvorfor det er gået, som det er gået. Jeg blev sat på bænken fra den ene uge til den anden, og det måtte jeg bare deale med. Det har jeg forsøgt at gøre så godt, jeg kunne, og jeg har egentlig holdt mig godt i gang og trænet godt, men jeg fik aldrig chancen igen. Det er også en del af spillet, så nu er jeg klar til at bevise det igen, men nok et andet sted, siger Viktor Fischer til tipsbladet.dk.

Læs også: Frank Arnesen: Fischer skal vågne op

Han understreger, at både han og klubben har et ønske om, at et klubskifte falder på plads i løbet af sommeren.

- Jeg tror, at det er begges ønske. Men vi har stadig lidt at snakke om. Der kommer også en ny træner, og det er også lidt afhængigt af, hvad det er for en træner, siger Fischer med henvisning til Frank de Boer, der har meddelt, at han stopper som cheftræner i Ajax.

Viktor Fischer kom til Ajax fra FC Midtjylland i 2011. Han debuterede for klubben i 2012.